**ELŐTERJESZTÉS**

**Szombathely Megyei Jogú Város Közgyűlése**

**2025. május 29-ei ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

2025. május 18-21. között Bokányi Adrienn tanácsnok asszony, Németh Ákos és Kelemen Krisztián tanácsnok urak a CERV C-Energy projekt keretében Lecco testvérvárosba látogattak.

**Május 19-én** 90. születésnapján köszöntöttem Landauer Józsefné szépkorút.

**Május 20-án** Horváth Soma alpolgármester úr Grünwald Stefániával, a Savaria Turizmus Nonprofit Kft. ügyvezető igazgatójával a Szombathelyi Televízió - Műhely című műsorában az Érezd Szombathelyt! 2025-ös programjairól tartott stúdióbeszélgetésen vett részt.

**Május 20-án** Horváth Soma alpolgármester úr Szuhai Viktor tanácsnok úrral a helyi buszközlekedésről tartott lakossági fórumon vett részt a Nyugdíjas Bérlők Háza klubhelyiségében.

**Május 21-én** dr. László Győző alpolgármester úr lakossági fórumot tartott a Maros Óvodában az Öntő utca forgalmi helyzetével kapcsolatban.

**Május 22-én** a Szombathelyi Napsugár Óvoda fennállásának 50. évfordulója alkalmából rendezett ünnepségen köszöntő beszédet mondtam, majd emléklapot adtam át Pajor Andrásné igazgató asszonynak. Az eseményen dr. László Győző alpolgármester úr és Kelemen Krisztián tanácsnok úr is részt vettek.

**Május 22-én** Horváth Soma alpolgármester úr az Irokéz Galériában, az ELTE SEK Vizuális Művészeti Tanszékének diplomakiállításán, majd a Schrammel-gyűjteményben Simon Zsolt József keramikusművész Áramlások című kiállítás megnyitóján mondott köszöntő beszédet.

**Május 24-én** a Szombathelyi Művészeti Szakgimnázium és Technikum fennállásának 50. évfordulója alkalmából az AGORA Művelődési és Spotházban megrendezett ünnepségen beszédet mondtam, majd emléklapot adtam át Rápli Róbert igazgató úrnak. Az eseményen Horváth Soma alpolgármester úr is részt vett.

Május 24-én Kelemen Krisztián tanácsnok úr részt vett Lélekfarm fennállásának 5. évfordulója alkalmából rendezett ünnepségen, ahol köszöntő beszédet mondott, valamint megtisztelő elismerésként átvehette a Lélekfarm-díjat.

**Május 25-én** Horváth Soma alpolgármester úr és Kelemen Krisztián tanácsnok úr koszorút helyeztek el a Magyar Hősök Emlékünnepe alkalmából a II. világháborús hősök emlékére állított Áldozati emlékműnél a Március 15. téren, valamint a Szombathelyi Szőlősi Jézus Szíve templom melletti I. világháborús emlékműnél megtartott ünnepi megemlékezésen is koszorúztak.

Május 27-én sporttal kapcsolatos megbeszélést folytattam dr. Schmidt Ádámmal, a Honvédelmi Minisztérium sportért felelős államtitkárával.

**Május 27-én** dr. Horváth Attila alpolgármester úr fogadóórát tartott az Oladi Nyugdíjas Klubban.

Május 27-én Horváth Soma alpolgármester úr részt vett Vincze Máté, a Kulturális és Innovációs Minisztérium közgyűjteményekért és kulturális fejlesztésekért felelős helyettes államtitkár látogatásán a Berzsenyi Dániel Könyvtárban, melynek házigazdája Dr. Baráthné Molnár Mónika igazgató asszony volt.

Május 27-én Kelemen Krisztián tanácsnok úr vezetésével sor került a Kábítószerügyi Egyeztető Fórum (KEF) ülésére.

**Május 28-án** KEHOPpályázattal kapcsolatos megbeszélést folytattam dr. Ágostházy Szabolccsal, Magyarország európai uniós fejlesztésekért felelős államtitkárával, melyen Németh Ákos tanácsnok úr is részt vett.

**Május 28-án** Horváth Soma alpolgármester úr a Bloomsday kapcsán tartott sajtótájékoztatón vett részt a Szimfónia Kávézónál.

**Május 29-én** Horváth Soma alpolgármester úr a Mesebolt Bábszínház 30 éves jubileumi kiállítás megnyitóján mondott köszöntő beszédet a Művészeti Népfőiskola MMIK épületében.

**Május 29-én** Bokányi Adrienn tanácsnok asszony köszöntő beszédet mondott a VII. Szombathelyi Robotépítő és Programozó Verseny megnyitóján.

**Május 29-én** Szuhai Viktor tanácsnok úr a Grúziai Függetlenség napi ünnepségen, nagyköveti fogadáson vett részt Budapesten.

**Tisztelt Közgyűlés!**

Szombathely Megyei Jogú Város Önkormányzata Közgyűlése a 439/2013. (IX.26.) Kgy. sz. határozatával döntött a Szombathelyi Települési Értéktár létrehozásáról, illetve a 17/2014. (I.30.) Kgy. számú határozatával rendelkezett a Szombathelyi Települési Értéktár Bizottság (továbbiakban: bizottság) összetételéről. Nyolc szakterület képviseletére 1-1 személyt delegált, majd a 181/2018. (VI. 25.) Kgy. számú határozatával 11 főre bővítette a bizottság létszámát. A bizottság tagjai díjazás nélkül látják el feladatukat, mandátumukat határozatlan időre kapják.

A „Természeti környezet” szakterületet képviselő tag, Varga László nyugdíjba vonult. A „Turizmus és vendéglátás” szakterülettel megbízott Kovács István pedig egyéb irányú elfoglaltságai miatt mondott le pozíciójáról. Az „Agrár- és élelmiszergazdaság” szakterület szakértői státusza pedig jelenleg nincs betöltve.

Fentiek miatt a három szakterület képviseletére új személyek delegálása szükséges, melyre a Városstratégiai, Idegenforgalmi és Sport Bizottság tesz javaslatot, és a Fenntarthatósági és Klímastratégiai Szakmai Bizottság és a Szellemi Örökség, Nemzetiségi és Térségi Kapcsolatok Szakmai Bizottsága is véleményez.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**2.**

**Tisztelt Közgyűlés!**

Szombathely Megyei Jogú Város Közgyűlésének Egészségügyi Szakmai Bizottsága a 2025. évi költségvetési rendelet „Egészségügyi ágazat kiadásai, Egészségügyi civil szervezetek támogatása” sora terhére pályázatot hirdetett meg egészségügyi civil szervezetek számára.

A felhívásra az alábbi alapítványok nyújtottak be pályázatot:

* Vas Vármegyei Mentésügyi Alapítvány
* Dr. Tiborcz Sándor Egészségügyi Szakdolgozók Önképzését Támogató Alapítvány

Szombathely Megyei Jogú Város Közgyűlésének az önkormányzati forrásátadásról szóló 47/2013. (XII.4.) önkormányzati rendelete 1.§ (5) bekezdése értelmében az alapítványok részére a rendeletben nevesített alapítványi támogatásokon túl pénzeszközt átadni kizárólag a Közgyűlés döntése alapján lehet, ezért a fentiekben említett alapítványok támogatásához az Egészségügyi Szakmai Bizottság javaslata alapján közgyűlési döntés szükséges.

Tekintettel arra, hogy az Egészségügyi Szakmai Bizottság a 2025. május 28-i ülésén bírálta el a benyújtott pályázatokat, az Alapítványok vonatkozásában a támogatási javaslatot a Bizottság elnöke ismerteti a Közgyűlésen.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**3.**

**Tisztelt Közgyűlés!**

Az SZMSZ 76. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2025. április 28. – május 26. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri
 | 22 |
| **A helyiségbérlet szabályairól szóló 17/2006. (V.25.) önkormányzati rendelet** |
| 1. bérlő kijelölése
 | 1 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** |
| 1. szolgálati lakás bérlőjének kijelölése
 | 1 |
| **A közterület használatának szabályairól szóló 2/2011. (I.31.) önkormányzati rendelet** |
| 1. közterület-használattal kapcsolatos feladatok ellátása
 | 58 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** |
| 1. közterületen tartandó szabadtéri rendezvény zajkibocsátási határértékének megállapítása
 | 7 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása
 | 52 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról
 | 11 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** |
| 1. települési támogatások megállapítása iránti eljárás, köztemetés elrendelése
 | 286 |
| **A településkép védelméről szóló 26/2017. (XII.20.) önkormányzati rendelet** |
| 1. településképi bejelentés tudomásul vétele
 | 19 |
| 1. településképi vélemény
 | 5 |
| 1. településképi kötelezés
 | 1 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet** |
| 1. az ajánlatkérő nevében a közbeszerzési eljárást lezáró döntés meghozatala
 | 1 |
| **Összesen:** | **464** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 106 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2025. május „ ”**

 **/: Dr. Nemény András :/**

**I.**

**HATÁROZATI JAVASLAT**

**…/2025. (V.29.) Kgy. sz. határozat**

A Közgyűlés – figyelembe véve a Városstratégiai, Idegenforgalmi és Sport Bizottság javaslatát, valamint a Fenntarthatósági és Klímastratégiai Szakmai Bizottság és a Szellemi Örökség, Nemzetiségi és Térségi Kapcsolatok Szakmai Bizottsága véleményét – a Szombathely Települési Értéktár Bizottságba, díjazás nélkül, határozatlan időtartamra az alábbi személyeket delegálja:

Természeti környezet szakterület: Pintér Gábor

 Turizmus és vendéglátás szakterület: Mészáros Gábor

 Agrár- és élelmiszergazdaság: Jánosa László

**Felelős:** Dr. Nemény András polgármester

Dr. László Győző alpolgármester

 Horváth Soma alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Bődi Lívia, a Szombathelyi Települési Értéktár Bizottság elnöke)

**Határidő:** azonnal

**II.**

**HATÁROZATI JAVASLAT**

**……/2025. (V.29.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján, figyelembe véve az Egészségügyi Szakmai Bizottság javaslatát, hozzájárul ahhoz, hogy Szombathely Megyei Jogú Város Önkormányzata 2025. évi költségvetési rendeletének „Egészségügyi ágazat kiadásai, Egészségügyi civil szervezetek támogatása” sora terhére az egészségügyi civil szervezetek számára kiírt pályázat keretében
* Vas Vármegyei Mentésügyi Alapítvány 300.000 ,- Ft
* Dr. Tiborcz Sándor Egészségügyi Szakdolgozók Önképzését Támogató Alapítvány 200.000,- Ft

összegű támogatásban részesüljön.

1. A Közgyűlés felhatalmazza a polgármestert a támogatási szerződések aláírására.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila, alpolgármester

Szuhai Viktor, az Egészségügyi Szakmai Bizottság elnöke

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

 **Határidő:** azonnal /az 1. pont vonatkozásában/

 2025. június 20. /a 2. pont vonatkozásában/

**III.**

**HATÁROZATI JAVASLAT**

**……/2025. (V.29.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal